途中酬李少府贈別之作
作者：高適
朝代：唐

paragraphs: 西上逢節換，東征私自憐。
故人今臥疾，欲別還留連。
舉酒臨南軒，夕陽滿中筵。
寧知江上興，乃在河梁偏。
行李多光輝，札翰忽相鮮。
誰謂歲月晚，交情尚貞堅。
終嗟州縣勞，官謗復迍邅。
雖負忠信美，其如方寸懸。
連帥扇清風，千里猶眼前。
曾是趨藻鏡，不應翻棄捐。
日來知自強，風氣殊未痊。
可以加藥物，胡爲輙憂煎。
驅馬出大梁，原野一悠然。
柳色感行客，雲陰愁遠天。
皇明燭幽遐，德澤普照宣。
鵷鴻列霄漢，燕雀何翩翩。
余亦愜所從，漁樵十二年。
種瓜漆園裏，鑿井盧門邊。
去去勿重陳，生涯難勉旃。
或期遇春事，與爾復周旋。
投報空回首，狂歌謝比肩。